  ИА «Удмуртия» Удмуртилэн тӧроез Александр Соловьёв ужезъя Воткае вуылӥз. Улосвыллэн кивалтӥсез муниципал кылдытэтлэн тӧроеныз Владимир Перевозчиковен пумиськылӥз, соос карысь мер но экономика удысъёсты азинтон ужпумъёсты эскеризы, ивортэ элькун тӧролэн, но кивалтэтлэн пресс-службаез. Владимир Перевозчиков 2016-тӥ арлы валтӥсь йылпумъянъёсын тодматӥз, Россиысь Центробанклэн Расчётно-кассовой центрезлэсь азьвыл юртсэ Нылпи творчествоя центрлы сётон ужпумын юрттэмез понна улосвыл тӧролы тау кариз. Пумиськонын карлэн лэчыт ужпумъёсыз но ӝутэмын вал: урамъёсты лымылэсь утялтон, вутудӟонэз алон ужрадъёсты ортчытон но Воткаын валтӥсь федерал программаосты но ӵектосъёсты быдэстон ужпумъёсты. Кылсярысь, «Моногородъёсты котыр ласянь азинтон» программа сярысь вераськизы. Со улсын тазалыкез утён, дышетон, жилищно-коммунальной возёс, покчи ужбергатонлы юрттон но сое азинтон, инвестици ӵектосъёсты быдэстон ласянь валче вылысь ужрадъёсты улонэ пыӵатыны чакламын. Озьы ик Вотка эшшо одӥгзэ валтӥсь федерал ӵектосэз быдэстонэ пыриське — карын улыны умой луонлыкъёс кылдытон. Трос калык люкаськылон интыосты умоятон ласянь Воткаысь тыметлэсь ярдурзэ выльдонэз азьланьтон эскериське. Кенешонын ваньбуретэн герӟаськем юанъёсты но ӝутӥзы. Кылем арын Удмуртия карлэн асъетаз лулсэр висёнъёсын курадӟись пиналъёс понна нимысьтыз ёроскуспо юртэз сётӥз . Отын 4 группалы нылпи сад усьтыны чаклало. Пумиськонэз йылпумъяса, Удмуртилэн тӧроез пусйиз: «Туннэ ми тужгес лэчыт ужпумъёсты эскеримы: тазалыкез утён, благоустройство, нылпи садъёсын ватсаса интыос кылдытон но мукетыз. Оскисько, Воткалэн валтӥсь федерал ӵектосъёсы пыриськемез муниципал кылдытэтэз умой азинтонын эшшо одӥг вамыш луоз». Удмуртилэн тӧроез озьы ик Воткаысь машзаводэ вуылӥз, предприятилэн кивалтӥсеныз Виктор Толмачёвен пумиськылӥз. Тегъёс: Политика Удмуртия АлександрСоловьёв Вотка  